b"\n_START_ARTICLE_\nJohn Nettles\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je leta 1943 v St Austellu, Cornwall. Ob rojstvu ga je posvojil tesar Eric Nettles z \xc5\xbeeno Elsie. Obiskoval je lokalno \xc5\xa1olo Poltair School. Pri sedmih letih je izvedel, da je bila njegova rojstna mati rimokatoli\xc5\xa1ka irska medicinska sestra, ki je v Angliji delala med drugo svetovno vojno. Ko je rodila nezakonskega otroka, so jo strpali v umobolnico. Umrla je pri 28 letih. Nettles ni nikoli ugotovil identitete svojega o\xc4\x8deta, a je odkril, da ima brata in dve sestri.\n_START_SECTION_\nZa\xc4\x8detek kariere\n_START_PARAGRAPH_\nLeta 1962 je Nettles pri\xc4\x8del prejemati \xc5\xa1tipendijo in je \xc5\xa1tudiral zgodovino in filozofijo na Univerzi v Southamptonu. V Southamptonu je tudi prvi\xc4\x8d za\xc4\x8del nastopati in, ker se mu je igranje dopadlo, so mu dodelili nekatere gledali\xc5\xa1ke vloge. Okoli 1970 je bil repertorij v gledali\xc5\xa1\xc4\x8du Northcott Theatre, Exeter, zatem je odigral svojo prvo televizijsko vlogo v filmu One More Time. Naslednje leto je igral dr. Iana Mackenzieja v drami A Family at War, vlogo je igral do leta 1972. Nekajkrat je odigral manj\xc5\xa1e vloge v nekaterih televizijskih programih, med drugim The Liver Birds, Enemy at the Door in Robin of Sherwood. Leta 1966 se je poro\xc4\x8dil s svojo prvo \xc5\xbeeno Joyce. Leta 1970 se jima je rodila h\xc4\x8derka Emma, leta 1979 pa sta se lo\xc4\x8dila.\n_START_SECTION_\nTelevizijska slava\n_START_PARAGRAPH_\nLeta 1981 je John Nettles dobil naslovno vlogo v televizijski seriji Bergerac. Do konca snemanja leta 1991 je serija imela 87 epizod. Po koncu serije Bergerac se je Nettles pridru\xc5\xbeil gledali\xc5\xa1\xc4\x8du Royal Shakespeare Company in zaigral v Zimski pravljici, Veselih \xc5\xbeenah Windsorskih, Juliju Cezarju, Rihardu III in The Devil is an Ass. Leta 1992 je nastopil v epizodi televizijske serije Boon, leta 1993 pa je kot Jim Bergerac nastopil v policijski komediji The Detectives. Julija 1995 se je znova poro\xc4\x8dil, tokrat s Cathryn Sealey v Eveshamu, Worcestershire._NEWLINE_Leta 1995 je do njega pristopil Brian True-May in mu ponudil glavno vlogo Toma Barnabyja v tedaj novi seriji detektivskih filmov z imenom Umori na pode\xc5\xbeelju, posneti po literarni predlogi Caroline Graham. To je bila njegova druga glavna vloga kariere, vnovi\xc4\x8d je bila to vloga policaja. Umori na pode\xc5\xbeelju ga niso naredili slavnega le na oto\xc4\x8dju, ampak po celem svetu. Leta 2003 je igral Barnabyja v epizodi Boxing Day serije French & Saunders. Od 1996 do 2005 je bil pripovedovalec v dokumentarni seriji Airport, nastopil pa je tudi v eni epizodi serije Heartbeat. Napisal je tudi tri knjige - Bergerac's Jersey (1988; ISBN 0-563-20703-5), John Nettles' Jersey (1992; ISBN 0-563-36318-5) in Nudity in a Public Place (1993; ISBN 0-7451-1961-1). Leta 2007 je skupaj z Willom Smithom nastopil v zabavni seriji Will Smith Presents the Tao of Bergerac._NEWLINE_Februarja 2009 je bilo naznanjeno, da bo Nettles serijo Umori na pode\xc5\xbeelju zapustil, sicer po dveh novih posnetih sezonah. Njegova zadnja upodobitev Barnabyja naj bi tako pri\xc5\xa1la leta 2011, do tedaj naj bi skupaj nastopil v 75 epizodah."